CELEX: 32016R1928
Language: sl
Date: 2016-11-04 00:00:00
Title: Izvedbena uredba Komisije (EU) 2016/1928 z dne 4. novembra 2016 o določitvi prepeljanega tovora za kategorije ladij, ki niso potniške ladje, ladje ro-ro ali kontejnerske ladje, na podlagi Uredbe (EU) 2015/757 Evropskega parlamenta in Sveta o spremljanju emisij ogljikovega dioksida iz pomorskega prevoza, poročanju o njih in njihovem preverjanju (Besedilo velja za EGP )

5.11.2016   
            
            
               SL
            
            
               Uradni list Evropske unije
            
            
               L 299/22
            
         IZVEDBENA UREDBA KOMISIJE (EU) 2016/1928
   z dne 4. novembra 2016
   o določitvi prepeljanega tovora za kategorije ladij, ki niso potniške ladje, ladje ro-ro ali kontejnerske ladje, na podlagi Uredbe (EU) 2015/757 Evropskega parlamenta in Sveta o spremljanju emisij ogljikovega dioksida iz pomorskega prevoza, poročanju o njih in njihovem preverjanju
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) 2015/757 Evropskega parlamenta in Sveta z dne 29. aprila 2015 o spremljanju emisij ogljikovega dioksida iz pomorskega prevoza, poročanju o njih in njihovem preverjanju ter spremembi Direktive 2009/16/ES (1) in zlasti odstavka 2 v delu A Priloge II k direktivi,
   ob upoštevanju naslednjega:
   
               (1)
            
            
               Pravila za spremljanje prepeljanega tovora in druge pomembne informacije so v Prilogi II k Uredbi (EU) 2015/757. Določitev prepeljanega tovora za kategorije ladij, ki niso potniške ladje, ladje ro-ro ali kontejnerske ladje se izvede v skladu s parametri iz točke (g) odstavka 1 iz dela A k navedeni prilogi.
            
         
               (2)
            
            
               V primeru tankerjev za prevoz nafte, tankerjev za prevoz kemikalij, ladij za prevoz plina, ladij za prevoz razsutega tovora, ladij za prevoz zamrznjenega tovora in kombiniranih ladij je ustrezno zagotoviti, da je določitev kazalnika povprečne operativne energijske učinkovitosti v skladu s Smernicami IMO za neobvezno uporabo operativnega kazalnika energijske učinkovitosti (EEOI) (2), saj navedene smernice odražajo prakse v sektorju.
            
         
               (3)
            
            
               V primeru ladij za prevoz UZP ter kontejnerskih ladij/ladij ro-ro bi moral parameter, ki se uporabi za izračun prepeljanega tovora, odražati prakse v sektorju in zagotoviti, da so predložene informacije natančne in primerljive v daljšem časovnem obdobju.
            
         
               (4)
            
            
               V primeru ladij za prevoz splošnega tovora bi morala določitev prepeljanega tovora slediti posebej razvitemu pristopu, ki upošteva spremembe v gostoti tovora, značilne za to kategorijo ladij. Primerno je dopustiti, da se ti podatki prostovoljno nadomestijo z dodatnimi podatki, skladnimi s Smernicami IMO za neobvezno uporabo operativnega kazalnika energijske učinkovitosti (EEOI).
            
         
               (5)
            
            
               V primeru ladij za prevoz vozil bi morala določitev prepeljanega tovora slediti prožnemu pristopu, ki temelji na dveh različnih možnostih. Da bi se bolje odražal posebni pomen količine, je ustrezno dopustiti, da se podatki, ki temeljijo na drugačnem dodatnem parametru, zagotovijo prostovoljno.
            
         
               (6)
            
            
               Ladje ro-pax bi bilo treba obravnavati kot poseben primer, kjer veljajo posebni pogoji. Zaradi mešanih storitev, ki jih nudijo ladje ro-pax, in da bi se bolje odražale prakse v sektorju, bi bilo treba za prikaz prepeljanega tovora uporabiti dva parametra.
            
         
               (7)
            
            
               Za druge ladje, ki ne sodijo v nobeno izmed zgornjih kategorij ali v kategorije iz točk (d), (e) in (f) odstavka 1 v delu A Priloge II k Uredbi (EU) 2015/757, bi bilo treba dopustiti prožen pristop, da se v celoti odrazi raznolikost ladij, ki prevažajo zelo različne vrste tovora. Da se zagotovi skladnost in primerljivost podatkov v daljšem časovnem obdobju v skladu s členom 4(3) Uredbe (EU) 2015/757, se izbira podjetja glede najprimernejšega parametra za prepeljani tovor zapiše v načrt za spremljanje ladje in ustrezno uporabi.
            
         
               (8)
            
            
               Komisija se je o dobrih praksah v sektorju glede zadev, obravnavanih v tej uredbi, posvetovala z zadevnimi stranmi. Posvetovanje je potekalo v podskupini za spremljanje SPP pri ladijskem prevozu, vzpostavljeni pod okriljem Evropskega foruma za trajnostni pomorski promet.
            
         
               (9)
            
            
               Ukrepi iz te uredbe so v skladu z mnenjem Odbora za podnebne spremembe, ustanovljenim s členom 26 Uredbe (EU) št. 525/2013 Evropskega parlamenta in Sveta (3) –
            
         SPREJELA NASLEDNJO UREDBO:
   Člen 1
   Predmet urejanja
   Ta uredba določa pravila za parametre, ki se uporabljajo pri določitvi prepeljanega tovora za kategorije ladij, ki niso potniške ladje, ladje ro-ro ali kontejnerske ladje, za namene spremljanja drugih pomembnih informacij po posameznih plovbah na podlagi člena 9(1) Uredbe (EU) 2015/757.
   Člen 2
   Opredelitev pojmov
   V tej uredbi se uporabljajo naslednje opredelitve pojmov:
   
               1.
            
            
               „tanker za prevoz nafte“ pomeni ladjo, izdelano ali prilagojeno predvsem prevozu surove nafte ali naftnih derivatov v razlitem stanju v prostorih za tovor, pri čemer to ni kombinirana ladja, tanker za prevoz škodljivih tekočih snovi ali tanker za prevoz plina;
            
         
               2.
            
            
               „tanker za prevoz kemikalij“ pomeni ladjo, izdelano ali prilagojeno za prevoz tekočih proizvodov v razlitem stanju iz poglavja 17 Mednarodnega kodeksa za gradnjo in opremo ladij za prevoz nevarnih kemikalij, ki se prevažajo v razlitem stanju (4), ali ladjo, izdelano ali prilagojeno za prevoz škodljivih tekočih snovi v razlitem stanju;
            
         
               3.
            
            
               „ladja za prevoz UZP“ pomeni tanker za prevoz utekočinjenega zemeljskega plina (predvsem metana) v razlitem stanju v ločenih izoliranih tankih;
            
         
               (4)
            
            
               „ladja za prevoz plina“ pomeni tanker za prevoz utekočinjenih plinov, ki niso UZP, v razlitem stanju;
            
         
               5.
            
            
               „ladja za prevoz razsutega tovora“ pomeni ladjo, namenjeno predvsem prevozu suhega blaga v razsutem stanju, vključno s tipi ladij, kot so ladje za prevoz rude, opredeljene v pravilniku 1 poglavja XII Mednarodne konvencije o varstvu človeškega življenja na morju iz leta 1998 (konvencija SOLAS), vendar ne kombinirane ladje;
            
         
               6.
            
            
               „ladja za prevoz splošnega tovora“ pomeni ladjo z večpalubnim ali enopalubnim trupom, zasnovano predvsem za prevoz splošnega blaga, razen specializiranih ladij za prevoz suhega tovora, ki niso zajete v izračunu referenčnih črt za ladje za prevoz splošnega tovora, in sicer ladij za prevoz živih živali, ladij za prevoz tovora v baržah, ladij za prevoz težkih tovorov, ladij za prevoz jaht in ladij za prevoz jedrskega goriva;
            
         
               7.
            
            
               „ladja za prevoz zamrznjenega tovora“ pomeni ladjo, zasnovano izključno za prevoz zamrznjenega tovora v prostoru za tovor;
            
         
               8.
            
            
               „ladja za prevoz vozil“ pomeni večpalubno ro-ro tovorno ladjo, zasnovano za prevoz praznih avtomobilov in tovornjakov;
            
         
               9.
            
            
               „kombinirana ladja“ pomeni ladjo, zasnovano za obremenitev, ki dosega 100 % nosilnosti, in sicer s tekočim in suhim tovorom v razlitem oziroma razsutem stanju;
            
         
               10.
            
            
               „ladja ro-pax“ pomeni ladjo, ki prevaža več kot 12 potnikov in ima na krovu ro-ro prostor za tovor;
            
         
               11.
            
            
               „kontejnerska ladja/ladja ro-ro“ pomeni hibrid med kontejnersko ladjo in ladjo ro-ro z ločenimi oddelki;
            
         
               12.
            
            
               „koristna nosilnost“ je izražena v tonah in pomeni izmerjeni izpodriv ladje pri ugrezu, ko je natovorjena, pomnožen z relativno gostoto vode ob izplutju, zmanjšan za maso prazne ladje in maso goriva na krovu ob izplutju na plovbo s tovorom;
            
         
               13.
            
            
               „izmerjeni izpodriv“ je izražen v kubičnih metrih in pomeni pri ladjah s kovinskim opločjem izpodrinjeno količino od reber, brez ladijskih priveskov, pri ladjah z opločjem iz drugega materiala pa količino izpodriva od zunanje površine trupa;
            
         
               14.
            
            
               „masa prazne ladje“ je izražena v tonah in pomeni dejansko maso ladje brez goriva, potnikov, tovora, vode in drugih potrošnih zalog na krovu.
            
         Člen 3
   Parametri za določitev „prepeljanega tovora“ na kategorijo ladij
   „Prepeljani tovor“ je za namene spremljanja drugih pomembnih informacij po posameznih plovbah na podlagi člena 9(1) Uredbe (EU) 2015/757 določen, kot sledi:
   
               (a)
            
            
               za tankerje za prevoz nafte kot masa tovora na krovu;
            
         
               (b)
            
            
               za tankerje za prevoz kemikalij kot masa tovora na krovu;
            
         
               (c)
            
            
               za ladje za prevoz UZP kot količina tovora pri raztovarjanju oziroma če se tovor na eni plovbi raztovarja večkrat, pa kot vsota tovora, raztovorjenega na eni plovbi, in tovora, raztovorjenega v vseh naslednjih pristaniščih postanka, dokler ni natovorjen nov tovor;
            
         
               (d)
            
            
               za ladje za prevoz plina kot masa tovora na krovu;
            
         
               (e)
            
            
               za ladje za prevoz razsutega tovora kot masa tovora na krovu;
            
         
               (f)
            
            
               za ladje za prevoz splošnega tovora kot koristna nosilnost pri plovbi s tovorom in kot nič pri balastni plovbi;
            
         
               (g)
            
            
               za ladje za prevoz zamrznjenega tovora kot masa tovora na krovu;
            
         
               (h)
            
            
               za ladje za prevoz vozil kot masa tovora na krovu, določena kot dejanska masa ali število tovornih enot ali kot zasedena dolžina tovornih prog v metrih, pomnožena s privzetimi vrednostmi za njihovo maso;
            
         
               (i)
            
            
               za kombinirane ladje kot masa tovora na krovu;
            
         
               (j)
            
            
               za ladje ro-pax kot število potnikov in masa tovora na krovu, določena kot dejanska masa tovora ali število tovornih enot (tovornjaki, avtomobili itd.) ali kot zasedena dolžina tovornih prog v metrih, pomnožena s privzetimi vrednostmi za njihovo maso;
            
         
               (k)
            
            
               za kontejnerske ladje/ladje ro-ro kot količina tovora na krovu, določena kot vsota števila tovornih enot (avtomobili, prikolice, tovornjaki in druge standardne enote), pomnoženega s privzeto površino in višino palube (razdalja med tlemi in nosilnim tramom), števila zasedenih dolžin tovornih prog v metrih, pomnoženega z višino palube (za drug tovor ro-ro) in števila TEU, pomnoženega z 38,3 m3;
            
         
               (l)
            
            
               za druge ladje, ki ne sodijo v nobeno izmed kategorij iz točk (a) do (k) ali točk (d), (e) in (f) odstavka 1 v delu A Priloge II k Uredbi (EU) 2015/757, kot masa tovora na krovu ali kot koristna nosilnost pri plovbi s tovorom in kot nič pri balastni plovbi.
            
         Za namene točke (f) prvega odstavka se masa tovora na krovu lahko prostovoljno uporablja kot dodatni parameter.
   Za namene točke (h) prvega odstavka se koristna nosilnost pri plovbi s tovorom in nič pri balastni plovbi lahko prostovoljno uporabljata kot dodatni parameter.
   Člen 4
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 4. novembra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 123, 19.5.2015, str. 55.
   
      (2)  MEPC.1/Circ.684.
   
      (3)  Uredba (EU) št. 525/2013 Evropskega parlamenta in Sveta z dne 21. maja 2013 o mehanizmu za spremljanje emisij toplogrednih plinov in poročanje o njih ter za sporočanje drugih informacij v zvezi s podnebnimi spremembami na nacionalni ravni in ravni Unije ter o razveljavitvi Sklepa št. 280/2004/ES (UL L 165, 18.6.2013, str. 13).
   
      (4)  Kakor je bil spremenjen z MEPC.225(64) in MSC.340(91).